Predkladacia správa

Po rozdelení Českej a Slovenskej Federatívnej Republiky sa Slovenská republika stala vlastníkom jednej tretiny pohľadávok po bývalej Československej socialistickej republike a Českej a Slovenskej Federatívnej Republike a to aj pohľadávok Slovenskej republiky voči Ruskej federácii. 

V nadväznosti na podpísaný „Dodatok č. 1 k Dohode medzi vládami Slovenskej republiky a Českej republiky o prevode vládnych pohľadávok voči zahraničiu do kompetencie Slovenskej republiky a Českej republiky a o zabezpečení vnútorného financovania poskytnutých vládnych úverov zo dňa 7. apríla 1993“, „Protokol medzi Ministerstvom financií Slovenskej republiky a Ministerstvom financií Českej republiky o ďalšom postupe pri vysporiadaní pohľadávok a záväzkov Slovenskej republiky a Českej republiky voči zahraničiu“ zo dňa 1. februára 1999, „Dodatok č. 1 k Protokolu medzi Ministerstvom financií Slovenskej republiky a Ministerstvom financií Českej republiky o ďalšom postupe pri vysporiadaní pohľadávok a záväzkov Slovenskej republiky a Českej republiky voči zahraničiu“ zo dňa 19. februára 2001, „Zásady vlády Slovenskej republiky pre postupy pri správe a vysporiadaní pohľadávok Slovenskej republiky v zahraničí“ schválené uznesením vlády Slovenskej republiky č. 519 dňa 6. júla 2000, závery obsiahnuté v Dodatku č. 2 zo dňa 5. februára 2002 k „Memorandu vzájomného porozumenia v otázkach splácania zadlženosti Ruskej federácie voči Slovenskej republike, vyplývajúcej z medzivládnej Dohody z 24. júna 1994 zo dňa 7. marca 2000“, úlohu  D.1 uznesenia vlády Slovenskej republiky číslo 323 zo dňa 27. marca 2002, závery obsiahnuté v  „Protokole o vzájomnom porozumení medzi Ministerstvom financií Ruskej federácie a  Ministerstvom financií Slovenskej republiky o vysporiadaní časti základného dlhu bývalého ZSSR a Ruskej federácie voči Slovenskej republike  “ zo dňa 8. apríla 2002, „PROTOKOL o vnesení zmien do Dohody medzi Vládou Ruskej federácie a Vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike zo dňa 24. júna 1994“ podpísaný dňa 28. 8. 2002 v Bratislave, Ministerstvo financií Slovenskej republiky predkladá vláde Slovenskej republiky na prerokovanie materiál „Informácia o realizácii tovarových dodávok od 1. 1. 2002 do 31. 10. 2002 a návrh na zmenu uznesení vlády Slovenskej republiky k realizácii tovarových dodávok v rámci vysporiadania pohľadávok Slovenskej republiky   voči Ruskej federácii“. 

Predložený materiál je obsahovo rozdelený do šiestich častí, pričom prvá časť obsahuje návrh uznesenia vlády, druhá časť obsahuje Predkladaciu správu, tretia časť obsahuje  Informáciu o realizácii tovarových dodávok od 1. 1. 2002 do 31. 10. 2002 a návrh na zmenu uznesení vlády Slovenskej republiky k realizácii tovarových dodávok v rámci vysporiadania pohľadávok Slovenskej republiky   voči Ruskej federácii, štvrtá časť obsahuje Vyhodnotenie pripomienkového konania, piata časť obsahuje Prílohy a šiesta časť obsahuje Návrh komuniké. 

Ministerstvo financií Slovenskej republiky odporúča vláde Slovenskej republiky schváliť materiál „Informácia o realizácii tovarových dodávok od 1. 1. 2002 do 31. 10. 2002 a návrh na zmenu uznesení vlády Slovenskej republiky k realizácii tovarových dodávok v rámci vysporiadania pohľadávok Slovenskej republiky   voči Ruskej federácii“. 

Materiál prešiel skráteným pripomienkovým konaním a bol odsúhlasený zástupcami zainteresovaných rezortov na porade štátnych tajomníkov jednotlivých rezortov a zástupcov ostatných zainteresovaných subjektov, ktorú zvolal minister financií dňa 27. 3. 2003.

V nadväznosti na Metodický pokyn na prípravu a predkladanie materiálov na rokovanie vlády Slovenskej republiky možno konštatovať, že predkladaný materiál nemá ekonomický, environmentálny vplyv ani vplyv na zamestnanosť.